CELEX: 32020D1235
Language: el
Date: 2020-08-26 00:00:00
Title: Απόφαση (ΕΕ) 2020/1235 της Επιτροπής της 26ης Αυγούστου 2020 με την οποία επιτρέπεται στην Ελλάδα να εφαρμόσει παράταση ορισμένων περιόδων που καθορίζονται στο άρθρο 4 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 5742] (Το κείμενο στην αγγλική γλώσσα είναι το μόνο αυθεντικό)

31.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/17
               
            
         ΑΠΟΦΑΣΗ (ΕΕ) 2020/1235 ΤΗΣ ΕΠΙΤΡΟΠΗΣ
         της 26ης Αυγούστου 2020
         με την οποία επιτρέπεται στην Ελλάδα να εφαρμόσει παράταση ορισμένων περιόδων που καθορίζονται στο άρθρο 4 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 5742]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 4 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 4 παράγραφος 2 του κανονισμού (ΕΕ) 2020/698 παρατείνει την προθεσμία για την έκδοση νέας κάρτας οδηγού σύμφωνα με τον κανονισμό (ΕΕ) αριθ. 165/2014 του Κοινοβουλίου και του Συμβουλίου (2) σε δύο μήνες από τη λήψη της αίτησης, όταν ένας οδηγός υποβάλλει αίτηση ανανέωσης της κάρτας οδηγού μεταξύ της 1ης Μαρτίου 2020 και της 31ης Αυγούστου 2020.
                  
               
                     (2)
                  
                  
                     Το άρθρο 4 παράγραφος 3 του κανονισμού (ΕΕ) 2020/698 παρατείνει την προθεσμία για την αντικατάσταση της κάρτας οδηγού σε δύο μήνες από τη λήψη της αίτησης, όταν ένας οδηγός υποβάλλει αίτηση αντικατάστασης μεταξύ της 1ης Μαρτίου 2020 και της 31ης Αυγούστου 2020.
                  
               
                     (3)
                  
                  
                     Με επιστολή της 24ης Ιουλίου 2020, η Ελλάδα υπέβαλε αιτιολογημένη αίτηση για την έγκριση παράτασης κατά δύο μήνες των περιόδων μεταξύ της 1ης Μαρτίου 2020 και της 31ης Αυγούστου 2020 που καθορίζονται στο άρθρο 4 παράγραφοι 2 και 3 του κανονισμού (ΕΕ) 2020/698. Η Ελλάδα προσκόμισε πρόσθετες πληροφορίες προς υποστήριξη του αιτήματός της στις 28 Ιουλίου 2020.
                  
               
                     (4)
                  
                  
                     Σύμφωνα με τις πληροφορίες που προσκόμισε η Ελλάδα, η ανανέωση και η αντικατάσταση των καρτών οδηγού ενδέχεται να παραμείνουν ανέφικτες στην Ελλάδα πέραν της 31ης Αυγούστου 2020, λόγω των μέτρων που έχουν ληφθεί για την πρόληψη ή τον περιορισμό της εξάπλωσης της νόσου COVID-19.
                  
               
                     (5)
                  
                  
                     Η Ελλάδα θέσπισε σειρά έκτακτων μέτρων για το προσωπικό του δημόσιου τομέα, συμπεριλαμβανομένου του προσωπικού των υπουργείων και των υπηρεσιών μεταφορών των περιφερειών, για την αντιμετώπιση της έξαρσης της νόσου COVID-19. Τα εν λόγω μέτρα επηρέασαν την ικανότητα ανανέωσης και αντικατάστασης των καρτών ταχογράφου οδηγού. Μεταξύ των μέτρων ήταν και η «άδεια ειδικού σκοπού για τους δημοσίους υπαλλήλους», που θεσπίστηκε από την ελληνική νομοθεσία και η οποία επηρέασε σημαντικά τον αριθμό των διαθέσιμων υπαλλήλων για τα εν λόγω καθήκοντα.
                  
               
                     (6)
                  
                  
                     Με την εξέλιξη της πανδημίας στην Ελλάδα, τα μέτρα σταδιακά προσαρμόστηκαν, χαλάρωσαν και τελικά ήρθησαν. Συνολικά, τα μέτρα οδήγησαν σε σοβαρή υποστελέχωση του δημόσιου τομέα και σε μεγάλες καθυστερήσεις στη διεκπεραίωση των αιτήσεων ανανέωσης και αντικατάστασης των καρτών οδηγού.
                  
               
                     (7)
                  
                  
                     Η υποστελέχωση προκάλεσε επίσης καθυστερήσεις στη διαδικασία ανάθεσης σύμβασης τεχνικής βοήθειας για την παραγωγή καρτών ταχογράφου οδηγού. Η αρμόδια αρχή του υπουργείου Υποδομών και Μεταφορών προκήρυξε ανοικτό διαγωνισμό για διετή σύμβαση με σκοπό την έκδοση έξυπνων καρτών ταχογράφου. Η εν λόγω σύμβαση ανατέθηκε τελικά στις 30 Ιουνίου 2020, αλλά ο ανάδοχος χρειάζεται ένα ελάχιστο χρονικό διάστημα προετοιμασίας πριν προχωρήσει στην έκδοση των καρτών. Μέχρι τότε, ο μόνος τρόπος έκδοσης καρτών ταχογράφου είναι μέσω της αμοιβαίας συνδρομής με την πολωνική αρχή έκδοσης καρτών (πολωνική CIA), αλλά η συνδρομή αυτή περιορίζεται σε 6 000 κάρτες κατ’ ανώτατο όριο.
                  
               
                     (8)
                  
                  
                     Επιπλέον, σύμφωνα με τις πληροφορίες που προσκόμισε η Ελλάδα, το μόνο εργαστήριο που είναι αρμόδιο για την έκδοση του πιστοποιητικού διαλειτουργικότητας σύμφωνα με το άρθρο 12 του κανονισμού (ΕΕ) αριθ. 165/2014 δεν είναι σε θέση να οργανώσει δοκιμές διαλειτουργικότητας πριν από την 39η εβδομάδα του 2020. Οι κάρτες μπορούν να εκδοθούν μόνο έπειτα από την επιτυχή ολοκλήρωση των εν λόγω δοκιμών.
                  
               
                     (9)
                  
                  
                     Εξαιτίας των περιστάσεων που περιγράφονται στις αιτιολογικές σκέψεις 5 έως 8, εκκρεμούν επί του παρόντος περισσότερες από 11 000 αιτήσεις ανανέωσης ή αντικατάστασης καρτών οδηγού και δεν μπορούν να διεκπεραιωθούν εγκαίρως.
                  
               
                     (10)
                  
                  
                     Συνεπώς, θα πρέπει να επιτραπεί στην Ελλάδα να εφαρμόσει παράταση κατά τέσσερις μήνες των περιόδων μεταξύ της 1ης Μαρτίου 2020 και της 31ης Αυγούστου 2020 που καθορίζονται στο άρθρο 4 παράγραφοι 2 και 3 του κανονισμού (ΕΕ) 2020/698.
                  
               
                     (11)
                  
                  
                     Η Ελλάδα συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στην Ελλάδα να εφαρμόσει παράταση κατά δύο μήνες των περιόδων μεταξύ της 1ης Μαρτίου 2020 και της 31ης Αυγούστου 2020 που καθορίζονται στο άρθρο 4 παράγραφοι 2 και 3 του κανονισμού (ΕΕ) 2020/698.
         
         
            Άρθρο 2
            Η παρούσα απόφαση απευθύνεται στην Ελληνική Δημοκρατία.
         
         
            Βρυξέλλες, 26 Αυγούστου 2020.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 165 της 27.5.2020, σ. 10.
         
            (2)  Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών (ΕΕ L 60 της 28.2.2014, σ. 1).